b'\n_START_ARTICLE_\nAlberto Fujimori\n_START_SECTION_\nTidlige \xc3\xa5r\n_START_PARAGRAPH_\nAlberto Fujimori ble f\xc3\xb8dt i Lima av japanske foreldre som var fra Kumamoto, men hadde flyttet til Peru i 1934. Hans foreldre s\xc3\xb8kte det japanske konsulatet om \xc3\xa5 f\xc3\xa5 beholde barnets japanske statsborgerskap. Alberto Fujimori fikk sin grunnutdannelse ved Colegio Nuestra Se\xc3\xb1ora de la Merced, La Rectora, og tok videre utdannelse ved La gran unidad escolar Alfonso Ugarte i Lima. Han fortsatte \xc3\xa5 studere ved Universidad Nacional Agraria La Molina i 1957 og tok eksamen i 1961, som nummer \xc3\xa9n i sin klasse. Han underviste s\xc3\xa5 ett \xc3\xa5r i matematikk. I 1964 fortsatte han \xc3\xa5 studere fysikk ved universitetet i Strasbourg i Frankrike. Med et stipend studerte han s\xc3\xa5 ved University of Wisconsin i USA hvor han fikk en mastergrad i matematikk i 1969. Som en anerkjennelse av hans akademiske meritter ble han tilbudt en stilling ved Universidad Nacional Agraria, i 1984 ble han s\xc3\xa5 rektor der, en stilling han holdt til 1989. I 1987 ble Fujimori ogs\xc3\xa5 leder for kommisjonen av universitetsrektorer. Fra 1987 til 1989 ledet han ogs\xc3\xa5 et TV-show kalt \xc2\xabConcertando\xc2\xbb som ble sendt p\xc3\xa5 Perus statseide kanal 7. _NEWLINE_Med den verdenskjente forfatteren Mario Vargas Llosa som motkandidat vant Fujimori presidentvalget i 1990 mot de fleste odds med sitt nye parti Cambio 90 (\xc2\xabcambio\xc2\xbb betyr endring). Han bygget seieren p\xc3\xa5 misn\xc3\xb8yen med den sittende presidenten Alan Garcia._NEWLINE_Han utnyttet ogs\xc3\xa5 mistilliten til Vargas Llosas kobling med Perus etablerte politikere og uro knyttet til Vargas Llosas kampanjel\xc3\xb8fter om liberale \xc3\xb8konomiske reformer. I valgkampen ble han med hengivenhet omtalt om el chino, \xc2\xabkinamannen\xc2\xbb. De fleste observat\xc3\xb8rer ans\xc3\xa5 at Fujimoris japanske bakgrunn var en fordel for ham. St\xc3\xb8rsteparten av Perus befolkning er indianere, og Fujimoris japanske bakgrunn ga ham distanse til den spanskdominerte politiske eliten.\n_START_SECTION_\nPerus president (1990 \xe2\x80\x93 1992)\n_START_PARAGRAPH_\nI sin f\xc3\xb8rste presidentperiode gjennomf\xc3\xb8rte Fujimori en \xc3\xb8konomisk politikk som peruanere ga kallenavnet \xc2\xabFujisjokk\xc2\xbb; og det hadde lite felles med den populistiske plattformen han var valgt p\xc3\xa5 under slagordet \xc2\xabarbeid, teknologi, \xc3\xa6rlighet\xc2\xbb. I n\xc3\xa6rt samr\xc3\xa5d med IMF startet Fujimori store \xc3\xb8konomiske reformer, i st\xc3\xb8rre omfang enn hans motkandidat Vargas Llosa hadde foresl\xc3\xa5tt. Reformene gjorde at Perus \xc3\xb8konomi igjen ble funksjonsdyktig i internasjonal sammenheng; i perioden til den forrige presidenten Garcia hadde landet trukket seg tilbake fra \xc3\xb8konomisk samarbeid._NEWLINE_Oppmuntret av IMF startet Fujimori en omfattende privatiseringsprosess, og solgte hundrevis av statseide selskaper. \xc2\xabFujisjokket\xc2\xbb gjenreiste makro\xc3\xb8konomisk stabilitet og la grunnlag for et kortvarig \xc3\xb8konomisk oppsving p\xc3\xa5 midten av 1990-\xc3\xa5rene. Peru gjennomf\xc3\xb8rte store lovendringer for \xc3\xa5 oppmuntre utenlandske investeringer i olje, gass og gruveindustri. Det ble ogs\xc3\xa5 gitt lettelser i milj\xc3\xb8bestemmelser for nye prosjekter, og det ble gitt tillatelse til \xc3\xa5 drive utvinning i omr\xc3\xa5der som tidligere var vernet som nasjonalparker; i Andesfjellene og i Amazonas.\n_START_SECTION_\nPerus president 1992\xe2\x80\x931995\n_START_PARAGRAPH_\nValg ble holdt, og denne gangen fikk Fujimoris parti flertall i den \xc2\xabDemokratiske konstitusjonelle kongressen\xc2\xbb, som i resten av hans mandatperiode erstattet parlamentet. Flere av opposisjonspartiene stilte ogs\xc3\xa5 opp ved valget, mens andre opposisjonspartier boikottet det. Ved \xc3\xa5 bruke denne muligheten (FREDEMO var oppl\xc3\xb8st og APRAs leder, Alan Garc\xc3\xada, var i eksil i Colombia) fortsatte Fujimori \xc3\xa5 legitimere sin stilling. En folkeavstemning ble utlyst og et flertall av peruanere var enig i hans politikk: Kuppet og konstitusjonen av 1993 ble godtatt med en overvekt p\xc3\xa5 rundt 5 prosent._NEWLINE_Utp\xc3\xa5 h\xc3\xb8sten, 13. november 1993, skjedde et mislykket milit\xc3\xa6rkupp. Fujimori ble varslet av den da relativt ukjente kaptein Vladimiro Montesinos og s\xc3\xb8kte midlertidig skjul i den japanske ambassaden._NEWLINE_I 1994 separerte Fujimori seg fra sin hustru, Susana Higuchi (som ogs\xc3\xa5 har japanske aner) i en st\xc3\xb8yende offentlig skilsmisse. Hun mistet sin tittel som landets f\xc3\xb8rstedame i august 1994, og Fujimori utnevnte deres eldste datter som f\xc3\xb8rstedame._NEWLINE_Higuchi erkl\xc3\xa6rte offentlig at Fujimori var en tyrann, og p\xc3\xa5sto at hans administrasjon var korrupt. Hun hevdet at store donasjoner gitt av japanske stiftelser hadde blitt godkjent av hennes tidligere ektemann og hun anklaget ogs\xc3\xa5 flere av familien hans som korrupte. Etter skilsmissen ble hun en skarp kritiker av Fujimoris administrasjon. Hun fors\xc3\xb8kte \xc3\xa5 stille som presidentkandidat, men fikk ikke lov da det if\xc3\xb8lge peruansk lov var forbudt for presidentens familie \xc3\xa5 stille.\n_START_SECTION_\nAndre presidentperiode 1995 \xe2\x80\x93 2000\n_START_PARAGRAPH_\nFujimori ble gjenvalgt som president i april 1995, han vant knusende over sin motkandidat Javier P\xc3\xa9rez de Cu\xc3\xa9llar, tidligere generalsekret\xc3\xa6r i FN; og hans parti beholdt kontrollen over kongressen. En av de f\xc3\xb8rste handlingene til den nyvalgte nasjonalforsamlingen var \xc3\xa5 utstede amnesti for alle medlemmer av Perus politi og milit\xc3\xa6re styrker anklaget eller d\xc3\xb8mt for menneskerettighetsbrudd mellom 1980 og 1995._NEWLINE_I sin andre presidentperiode undertegnet Fujimori en fredsavtale med Ecuador over en grensetvist som hadde p\xc3\xa5g\xc3\xa5tt i over hundre \xc3\xa5r. Avtalen \xc3\xa5pnet for internasjonale midler for utvikling av grenseregionen. Fujimori avsluttet ogs\xc3\xa5 ul\xc3\xb8ste saker med Chile, Perus s\xc3\xb8rlige nabo; problemer som hadde v\xc3\xa6rt ul\xc3\xb8st siden avtalen i Anc\xc3\xb3n i 1883._NEWLINE_Fujimoris gjenvalg var imidlertid et vendepunkt i hans karriere. Etter flere \xc3\xa5r med \xc3\xb8konomisk stabilitet og mindre terrorisme begynte peruanerne n\xc3\xa5 \xc3\xa5 bekymre seg mer om menneskerettigheter, pressefrihet og kvaliteten p\xc3\xa5 demokratiet. Det ble ogs\xc3\xa5 mer fokus p\xc3\xa5 det \xc3\xb8kende antall misligheter som involverte Fujimoris sjef for etterretningstjenesten, Vladimiro Montesinos, og som f\xc3\xb8rte til Fujimoris avgang i 2000.\n_START_SECTION_\nKandidat for valget i 2000\n_START_PARAGRAPH_\nFujimori erkl\xc3\xa6rte seg som presidentkandidat for en tredje periode til valget i 2000, p\xc3\xa5 tross av at dette var tvilsomt i henhold til konstitusjonen. Han ble erkl\xc3\xa6rt vinner den 28. mai, i en storm av anklager om uregelmessigheter ved valget. Som en forsonende gest utnevnte han den tidligere opposisjonslederen Federico Salas som ny statsminister, og holdt de fleste av sine tidligere ministre utenfor regjeringen. Opposisjonspartiene i kongressen var imidlertid ikke forn\xc3\xb8yd med dette og fortsatte sine protester._NEWLINE_Opposisjonslederen Alejandro Toledo kjempet for \xc3\xa5 f\xc3\xa5 valget annullert, og korrupsjonsskandalen rundt sjefen for sikkerhetstjenesten SIN, Vladimiro Montesinos, ga bensin til b\xc3\xa5let._NEWLINE_Den 14. september 2000 sendte TV-stasjonen \xc2\xabCanal N\xc2\xbb en video hvor Montesino gir kongressmannen Alberto Kouri US $ 15\xc2\xa0000 for \xc3\xa5 g\xc3\xa5 over til presidentens parti Per\xc3\xba 2000. Saken var \xc3\xb8deleggende for Fujimori; den 16. september bestemte han at det skulle holdes et nytt valg og erkl\xc3\xa6rte at han ikke stilte som kandidat. _NEWLINE_Den 10. november godkjente kongressen anmodningen fra Fujimori om nyvalg den 8. april 2001. Fujimori forlot Peru den 13. november for et statsbes\xc3\xb8k i Brunei hvor han skulle delta i et m\xc3\xb8te i Asia-Pacific Economic Cooperation. Den 16. november tok Valent\xc3\xadn Paniagua over som leder av kongressen etter et mistillitsforslag mot lederne som var lojale mot Fujimori. Den 17. november reiste Fujimori videre til Tokyo, hvor han erkl\xc3\xa6rte at han gikk av som Perus president. Regjeringen gikk av den 19. november og den 21. november ble Paniagua interimspresident inntil valgene i april. Den peruanske kongressen hadde da ogs\xc3\xa5 erkl\xc3\xa6rt Fujimori \xc2\xabmoralsk uegnet\xc2\xbb til \xc3\xa5 styre.\n_START_SECTION_\nAntiterrorisme\n_START_PARAGRAPH_\nDa Fujimori vant presidentvalget i 1990 var det mot en bakgrunn av stadig sterkere geriljabevegelser. Store deler av landet var kontrollert av den maoistiske \xc2\xabSendero Luminoso\xc2\xbb (lysende sti) og den marxist-leninistiske \xc2\xabMovimiento Revolucionario Tupac Amaru\xc2\xbb, MRTA. If\xc3\xb8lge noen anslag kontrollerte de to bevegelsene seksti prosent av landet; omr\xc3\xa5der kjent som \xc2\xabzonas liberadas\xc2\xbb (frigjorte soner) hvor innbyggerne ble styrt av og betalte skatt til oppr\xc3\xb8rerne. I hovedstaden Lima organiserte \xc2\xabSendero Luminoso\xc2\xbb streiker som bevegelsen styrte, om n\xc3\xb8dvendig med vold og drap. Universitetene var ogs\xc3\xa5 infiltrert av oppr\xc3\xb8rsbevegelsene. Presidentene Fernando Bela\xc3\xbande Terry og Alan Garc\xc3\xada hadde f\xc3\xb8rst ignorert \xc2\xabSendero Luminoso\xc2\xbb, for s\xc3\xa5 \xc3\xa5 bruke h\xc3\xa6ren i en hensynsl\xc3\xb8s, men mislykket milit\xc3\xa6r kampanje. Resultatet av fiaskoen var svekket tillit til regimet og flukt av eliten til utlandet._NEWLINE_Fujimoris to f\xc3\xb8rste presidentperioder snudde den negative utviklingen og mange peruanere ga Fujimori \xc3\xa6ren for \xc3\xa5 ha stoppet \xc2\xabSendero Luminoso\xc2\xbbs femten \xc3\xa5r lange terrorkampanje og for arrestasjonen av lederen Abimael Guzm\xc3\xa1n. Som et ledd i kampanjen mot oppr\xc3\xb8rerne ga Fujimori h\xc3\xa6ren vide fullmakter til \xc3\xa5 arrestere mistenkte og d\xc3\xb8mme dem i milit\xc3\xa6rdomstoler. Denne drastiske innsnevringen av borgerlige rettigheter ble begrunnet med at under tidligere administrasjoner hadde rettsvesenet blitt skremt til \xc3\xa5 la v\xc3\xa6re \xc3\xa5 tiltale og d\xc3\xb8mme terrorister, p\xc3\xa5 grunn av represalier mot sine familier. Beboere p\xc3\xa5 landsbygda ble ogs\xc3\xa5 bev\xc3\xa6pnet og organisert i grupper kjent som \xc2\xabrondas campesinas\xc2\xbb (bondepatruljer); dette viste seg ogs\xc3\xa5 \xc3\xa5 ha god effekt mot oppr\xc3\xb8ret._NEWLINE_Presidentens suksessrike kamp mot oppr\xc3\xb8rerne ble dog kritisert for massive brudd p\xc3\xa5 menneskerettighetene. Kritikerne hevdet at de fleste ofrene for h\xc3\xa6rens kampanje var fattige mennesker i fjellene, \xc2\xabcampesinos\xc2\xbb, som kom i kryssild mellom h\xc3\xa6ren og oppr\xc3\xb8rerne. Den endelige rapporten til Perus \xc2\xabsannhets- og forsoningskomite\xc2\xbb viste at de fleste overgrep mellom 1980 \xe2\x80\x93 1995 var beg\xc3\xa5tt av \xc2\xabSendero Luminoso\xc2\xbb. De v\xc3\xa6pnede styrkene hadde imidlertid ogs\xc3\xa5 \xc3\xb8delagt landsbyer og myrdet \xc2\xabcampesinos\xc2\xbb de mistenkte for \xc3\xa5 st\xc3\xb8tte oppr\xc3\xb8rerne. If\xc3\xb8lge rapporten hadde flertallet av d\xc3\xb8dsfall fra h\xc3\xa6rens aksjoner skjedd under de to foreg\xc3\xa5ende presidentene. Fujimoris strategi for \xc3\xa5 kvele oppr\xc3\xb8ret reduserte antallet d\xc3\xb8de; h\xc3\xa6rens fokus ble p\xc3\xa5 \xc3\xa5 fjerne st\xc3\xb8tte for oppr\xc3\xb8rerne, med utbygging av infrastruktur i fjellomr\xc3\xa5dene._NEWLINE_Gisselaksjonen i den japanske ambassaden i 1997, var en av de siste st\xc3\xb8rre terroraksjonene. Den begynte 17. desember 1996 da 14 medlemmer av MRTA slo til mot boligen til den japanske ambassad\xc3\xb8ren i Lima under en mottakelse. Over 400 diplomater, regjeringsmedlemmer og andre ble tatt til fange; aksjonen var dels en protest mot d\xc3\xa5rlige fengselsforhold i Peru. Under aksjonen, som varte i fire m\xc3\xa5neder ble etter hvert de fleste gislene frigitt, kun 72 gisler var igjen da residensen ble stormet. Regjeringen avslo oppr\xc3\xb8rernes krav om l\xc3\xb8slatelse av fengslede MRTA medlemmer og forberedte i hemmelighet en plan for \xc3\xa5 storme boligen, mens man vant tid ved forhandlinger med gisseltakerne._NEWLINE_Den 22. april 1997 stormet en gruppe p\xc3\xa5 140 kommandosoldater (med navnet \xc2\xabChav\xc3\xadn de Huantar\xc2\xbb) residensen for \xc3\xa5 befri gislene. To kommandosoldater, ett gissel og alle fjorten gisseltakerne omkom i angrepet. President Fujimori bes\xc3\xb8kte residensen for \xc3\xa5 snakke med de l\xc3\xb8slatte gislene. Bilder av Fujimori i de siste minuttene av aksjonen; omgitt av noen l\xc3\xb8slatte gisler og soldater, med lik av gisseltakere i bakgrunnen, ble vist p\xc3\xa5 fjernsyn. Den suksessfulle avslutningen p\xc3\xa5 den fire m\xc3\xa5neder lange aksjonen ble brukt for \xc3\xa5 bygge hans profil som t\xc3\xb8ff mot terrorister._NEWLINE_Den vellykkede aksjonen mot gisseltakerne ble imidlertid snart sterkt kritisert, da det viste seg at minst tre av gisseltakerne (og muligens hele \xc3\xa5tte) hadde blitt summarisk skutt av kommandosoldatene etter de overga seg. I 2002 ble saken tatt opp av offentlige anklagere, men Perus h\xc3\xb8yesterett d\xc3\xb8mte saken til \xc3\xa5 ligge under milit\xc3\xa6re domstoler; og soldatene ble der frikjent. Familiene til MRTA gisseltakerne fremmet en klage til den interamerikanske menneskerettighetskommisjonen IACHR, hvor de anklaget den peruanske staten for brudd p\xc3\xa5 menneskerettighetene. IACHR aksepterte saken og har den under vurdering.\n_START_SECTION_\nArven etter Fujimori\n_START_PARAGRAPH_\nFujimori er fremdeles en omstridt person i Peru. Av mange peruanere f\xc3\xa5r han anerkjennelse for \xc3\xa5 ha stabilisert landet etter \xc3\xa5rene med terror og hyperinflasjon under hans forgjenger Alan Garc\xc3\xada. Peru ble gjenintegrert i det globale \xc3\xb8konomiske systemet og tiltrakk seg utenlandske investeringer. Landets valutareserver ble bygget opp, fra nesten null da Garc\xc3\xada gikk av, til rundt USD 10 milliarder da Fujimori frasa seg sin stilling. Veksten i bruttonasjonalproduktet mellom 1992 og 2001 var 44%, eller 3,7% per \xc3\xa5r._NEWLINE_Den h\xc3\xb8ye \xc3\xb8konomiske veksten etter at Fujimori kom til makten minsket i hans andre periode. Mye av veksten skyldtes sannsynligvis at landet kom p\xc3\xa5 fote etter tilbakegangen under Garc\xc3\xada. Selv om det er enighet om at \xc2\xabFujisjokk\xc2\xbb ga en kortsiktig makro\xc3\xb8konomisk stabilitet, s\xc3\xa5 er langtidsvirkningene av Fujimoris neoliberale \xc3\xb8konomiske politikk fremdeles sterkt omdiskutert._NEWLINE_Studier foretatt av INEI, Perus nasjonale statistiske byr\xc3\xa5 viser at antallet fattige peruanere \xc3\xb8kte dramatisk (fra 41.6% til 55%) under Alan Garc\xc3\xada, mens det holdt seg stabilt under Fujimoris styre. FAO rapporterte at Peru reduserte underern\xc3\xa6ring med 29% fra 1990-92 til 1997-99._NEWLINE_Noen analytikere mener at en del av veksten i bruttonasjonalprodukt under Fujimori er knyttet til veksten i utvinning av ikke fornybare ressurser fra internasjonale selskapers side. Disse selskapene ble tiltrukket av Fujimoris styre grunnet minimale krav om lisensavgifter, og av samme grunn ble lite av verdiene tilf\xc3\xb8rt Perus \xc3\xb8konomi._NEWLINE_Kritikere av Fujimori hevdet at grunnlaget for \xc3\xa5 invitere store gruveselskaper og presse gjennom lovgiving som var positiv overfor dem, var det politiske klimaet etter \xc2\xabFuji-kuppet\xc2\xbb. Perus minerallovgivning har s\xc3\xa5ledes v\xc3\xa6rt et forbilde for andre land som \xc3\xb8nsker \xc3\xa5 bli mer utvinningsvennlige._NEWLINE_Fujimoris privatiseringsprogram var ogs\xc3\xa5 omstridt. Salget av statlige virksomheter f\xc3\xb8rte til forbedring i noen virksomheter, som telefoni, mobiltelefoni og internett. Som et eksempel m\xc3\xa5tte en kunde f\xc3\xb8r privatiseringen vente i 10 \xc3\xa5r f\xc3\xb8r han fikk installert en telefonlinje fra det statlige telemonopolet. Noen \xc3\xa5r etter privatiseringen var ventetiden redusert til noen f\xc3\xa5 dager. Privatisering bidro ogs\xc3\xa5 til utenlandske investeringer i eksportindustrien, som mineral- og gassutvinning, s\xc3\xa5vel som investeringer i turisme og landbrukseksport. En rapport utarbeidet av kongressmannen Javier Diez Canseco konkluderte med at av de USD 9 milliarder reist gjennom privatisering av hundrevis av statlige virksomheter hadde bare en br\xc3\xb8kdel kommet vanlige peruanere til gode; resten kunne ikke redegj\xc3\xb8res for._NEWLINE_Ved utgangen av sitt styre etterlot Fujimori valutareserver p\xc3\xa5 USD 10 milliarder, et mindre statsbyr\xc3\xa5krati og reduserte offentlige utgifter. Et stort antall nye skoler hadde ogs\xc3\xa5 blitt bygget, flere veier og motorveier, og telekommunikasjonene hadde blitt oppgradert. Disse forbedringene ledet til mer turisme og eksport._NEWLINE_Hans kritikere sier at hans styre ble et diktatur etter \xc2\xabFuji-kuppet\xc2\xbb, som ble gjennomsyret av et korrupsjonsnettverk organisert av hans medsammensvorne Montesinos. Montesinos har senere v\xc3\xa6rt under etterforskning for en rekke anklager, fra underslag, til narkotikahandel og mord. _NEWLINE_Selv om ford\xc3\xb8mmelsen av Montesinos deles av de fleste, har Fujimori fremdeles endel st\xc3\xb8tte; en opinionsm\xc3\xa5ling i Lima i februar 2005 ga ham 17% oppslutning. Den sittende presidenten, Toledo, fikk p\xc3\xa5 samme tid om lag 8% st\xc3\xb8tte. En meningsm\xc3\xa5ling i mars 2005 antydet at 12% ville ha stemt p\xc3\xa5 ham ved presidentvalget i 2006. De som st\xc3\xb8tter Fujimori anser at han ikke hadde noe \xc3\xa5 gj\xc3\xb8re med Montesinos handlinger, mens de som kritiserer ham er av motsatt oppfatning.\n_START_SECTION_\nArrestert i Chile\n_START_PARAGRAPH_\n6. november 2005 ankom Fujimori til Santiago de Chile, via Mexico, fra Tokyo i Japan med privatfly. Interpols avdeling i Chile sa at Fujimori ikke kunne arresteres, i det en lokal rettsinstans angivelig m\xc3\xa5tte utstede en internasjonal arrestordre for at denne skulle v\xc3\xa6re lovlig. Etter f\xc3\xa5 timer ble han allikevel arrestert av chilensk politi og Interpol, etter at en chilensk domstol hadde gitt tillatelse til arrestasjon \xe2\x80\x93 dette etter en interpellasjon fra peruanske myndigheter. Etter en udramatisk arrestasjon, ble Fujimori overflyttet fra et Marriott-hotell til en n\xc3\xa6rliggende politistasjon._NEWLINE_Perus regjering lovet umiddelbart \xc3\xa5 sende en delegasjon ledet av innenriksminister R\xc3\xb3mulo Pizarro, for \xc3\xa5 starte arbeidet med \xc3\xa5 f\xc3\xa5 Fujimori utlevert til Peru. Fujimori ankom Santiago i en periode hvor det var spenninger mellom Chile og Peru, etter at Perus kongress hadde vedtatt en lov som gjorde krav p\xc3\xa5 et omstridt sj\xc3\xb8territorium. I en uttalelse til media sa Fujimori at han ville bli i Chile inntil videre, samtidig som han lanserte sitt kandidatur til presidentvalget i april 2006._NEWLINE_Den 21. september 2007 besluttet Chiles h\xc3\xb8yesterett \xc3\xa5 utlevere Fujimori til Peru. I april 2009 ble han d\xc3\xb8mt til 25 \xc3\xa5rs fengsel for flere tilfeller av drap og bortf\xc3\xb8ringer under styresmaktenes kamp mot maoistiske oppr\xc3\xb8rere da Fujimori var president i Peru i 1990-\xc3\xa5rene. N\xc3\xa6rmere 70 000 mennesker mistet livet i konflikten. Fujimori sto selv fast p\xc3\xa5 at han er uskyldig, og han hevdet at tiltalen mot ham var politisk motivert. Fujimoris forsvarsadvokater anket dommen, men anken ble endelig avsl\xc3\xa5tt i 2016. Han har ogs\xc3\xa5 s\xc3\xb8kt to presidenter tre ganger om \xc3\xa5 bli ben\xc3\xa5det, men alle tre s\xc3\xb8knadene er blitt avsl\xc3\xa5tt._NEWLINE_I desember 2017 ben\xc3\xa5det president Pedro Pablo Kuczynski Fujimori av humanit\xc3\xa6re og medisinske \xc3\xa5rsaker.'